Ռուբէնիս 7-րդ դասարանի կենսաբանութեան դասին կը նայիմ: Թէեւ գիրքը գիտական բառերով ու եզրերով խճղուած է, բայց դասերը հաճելի են: Կենդանիներու մասին է դասը: Գիրքին վրայ պատկերուած են գորտի նկարներ ու՝ համապատասխան բացատրութիւններ տրուած անոնց բազմացումին ու աճման մասին: Այդ պահուն, ինչպէս կ’ըլլայ, որ յանկարծ միտքս կ’իյնայ 10-րդ դասարանի մէկ արկածախնդրութիւնս, զոր առանց վարանելու բաժնել կ’ուզեմ տղուս հետ: Կենսաբանութեան գիրքը գիրկս պահած՝ ձեռքով ոտքով կ’իյնամ յուշերուս գիրկը՝ ընթացքին զննելով տղուս հակազդեցութիւնը: